text: Rottefund lukker fødevarefirma i Rødekro
  09 april 2015 kl. 20.21
  Fødevarestyrelsen har torsdag lukket firmaet Alt Pack på Skånevej 11 i Rødekro. Kontrollanter har fundet massive spor af rotter i lokaler. Samtidig har kontrollen afsløret et uregistreret og dermed ulovligt lager.
  Alt Pack har overtaget lokalerne efter AB Catering på Skånevej. Firmaet pakker bl.a. chokolade og sukkervarer til salg i danske butikker. Fødevarestyrelsen har påbudt Alt Pack at trække samtlige varer tilbage fra deres kunder.
  Styrelsen er i gang med at gennemgå firmaet kunderegister ? og orientere om sagen.
  Ved kontrollen blev det afsløret at firmaet har et ulovligt lager på Vestermarksvej 40 i Kliplev. Her er fundet spor af rotter i lokalerne og på paller med fødevarer.
  Fakta om rotter
  Rotteekskrementer og især rotteurin er overordentligt smitsomt og kan give Weilssyge. Symptomerne er influenzalignende tilstand med feber, hovedpine og muskelsmerter, og i værste tilfælde kan lever- og nyrefunktioner svigte. (Fødevarestyrelsen)
  
  